runetrust/blame-folketinget-dk huggingface dataset:
Elisabeth Geday (RV), 2006-04-06:
Da nettoresultatet altså er, at det vil være en belastning for erhvervslivet og ikke nogen særlig fordel, så har vi altså valgt at afstå fra det, men i stedet for sige, at vi nu vil bruge et års tid på at overveje, hvordan vi på anden måde kan skabe bedre vilkår for selvstændigt erhvervsdrivende, der ønsker at gå på barselorlov.
Keld Albrechtsen (EL), 1998-04-03:
Hvis man indførte sådanne regler, der gjorde selve fangstredskaberne og bådene bæredygtige, ville man ikke behøve dette kvotesystem, og så ville man heller ikke behøve dette bureaukratiske regelsæt, som ligger her. Så er der et lovforslag om saltvandsfiskeri.
Kristian Thulesen Dahl (DF), 2008-10-09:
Det, jeg vil bruge min tid på, er at fastslå den kendsgerning, at det, der så er forskellen på Socialdemokratiet og Dansk Folkeparti nu, er, at vi er fælles om at sige, at den særlige pensionsopsparing, tvangsopsparingen, ikke bør genindføres, fordi det vil hive penge væk fra familierne i en tid, hvor familierne har brug for de penge, fordi renten ser ud til at ville stige, og der er større usikkerhed i det hele taget, så der er brug for ro og tryghed omkring familiernes økonomi.
Søren Kolstrup (EL), 2000-10-26:
Der lægges op til, at chaufføren får ansvaret for en oplysningspligt, som vi har svært ved at se at chaufføren kan indfri - herregud, han er jo kun en stakkels lønarbejder - nemlig de aspekter i forslaget, som vedrører selve bussens indretning. Det må jo dog være ejeren, som har med den sag at gøre.
Pernille Frahm (SF), 2009-02-27:
Så vanskeligt er det efterhånden at leve af at være producerende musiker og udøvende musiker i det her land, og der er det forslag, vi arbejder med i dag, jo nærmest en tilståelsessag, for alle de støtteordninger, vi har haft indtil nu, virker bare ikke mere.
Steffen Larsen (LA), 2023-11-30:
De fortæller derfor også historien om, hvordan vi er endt, hvor vi er nødt til at opbevare mennesker i disse institutioner, selv om de ikke hører hjemme inden for hverken Danmarks eller EU's grænser, ofte på grund af deres forbrydelser mod de danske borgere, der har taget imod dem, udvist dem tolerance og næstekærlighed.
Henning Hyllested (EL), 2021-11-30:
Det er mere motorvej, flere biler, mere trængsel i byen, og det er jo de der ting, der er helt afgørende for, om man skal sidde der, eller om det, som hr. Torsten Gejl sagde tidligere, bare bliver noget greenwashing, og man får nogle små grønne indrømmelser hist og pist, men hovedretningen i projektet får man ingen indflydelse på, fordi der, som fru Anne Valentina Berthelsen også var inde på, jo er et massivt flertal, også uden om SF.
Margrethe Vestager (RV), 2004-01-20:
Når jeg kom med den bemærkning, var det, fordi fru Eva Kjer Hansen ikke stemmer for eller imod bemærkningerne, men for eller imod det, der er forslaget, nemlig at der bliver lavet en analyse, der tager hensyn til faglighed, ensartethed, retssikkerhed og økonomisk uafhængighed.
Hans Andersen (V), 2020-12-01:
Og det er jo også derfor, vi i forligskredsen bag førtidspensions- og fleksjobreformen i øjeblikket drøfter, både hvordan vi forbedrer ressourceforløbene, men også, hvordan vi kan sikre, at endnu flere mennesker kommer ud i fleksjob, og faktisk også fleksjob, hvor det så kan betale sig at tage nogle flere timers arbejde.
Julie Skovsby (S), 2010-06-02:
Men så vil jeg gerne spørge Dansk Folkepartis formand, om det er rigtigt, at hr. Kristian Thulesen Dahl så sent som den 9. januar 2010 har udtalt til Jyllands-Posten: »Vi kan under ingen omstændigheder støtte reformer, der skærer i efterlønnen eller sænker dagpengeperioden.« Og er det ikke rigtigt, at det er lige præcis det, man har gjort, og at det er det, der rammer tusindvis af fynboer, som har været ansat på Lindøværftet, som nu må lukke?
Peter Skaarup (DF), 1999-04-14:
Jo, men det ligger fuldstændig klart i artikel 1, at - og jeg citerer: »Deltagerne forpligter sig til som foreskrevet i De Forenede Nationers Pagt at bilægge enhver international stridighed, i hvilken de måtte blive indblandet, ved fredelige midler på en sådan måde, at mellemfolkelig fred og sikkerhed såvel som retfærdigheden ikke bringes i fare, og til i deres mellemfolkelige forhold at afstå fra trusler eller magtanvendelse på nogen måde, som er uforenelig med De Forenede Nationers formål«
Ebbe Kalnæs (CD), 1999-04-20:
Til forskel fra De Konservative har vi nok den opfattelse, at borgmestrene og andre, der skal sidde der, nødvendigvis, når ikke de er valgt direkte, ligesom må have nogen instruktion hjemmefra, og kan de ikke få den, jamen så er det klart, så skal det have en vis indflydelse.
Edmund Joensen (SP), 2019-12-18:
En styrket forskningsalliance i rigsfællesskabet giver os en enestående mulighed for at forbedre vores viden om en mulig svækkelse af havstrømmene, en stigning i havtemperaturerne, en påvirkning af marine økosystemer, ændringer i fiskebestandene og tilførslen af menneskeskabt CO 2 i havet.
Eigil Andersen (SF), 2011-05-03:
Altså, man må jo sige, at med sådan et arbejdsmiljøproblem, der er relateret til et bestemt stof, nemlig styren, er det oplagt, at et helt centralt punkt er, om Arbejdstilsynet har tilstrækkelige beføjelser til at kræve, at enten skal det stof erstattes med et andet, eller også skal der bruges automatisering.
Anders Samuelsen (NY), 2008-02-22:
Det er selvfølgelig altid godt løbende at have en drøftelse om forholdene ude omkring på vores uddannelsesinstitutioner, om de er gode nok, om de er tidssvarende nok osv., men vi mener ikke, at et beslutningsforslag som det her er måden at gøre det på.
Karen Hækkerup (S), 2014-02-21:
Sammenfattende er det regeringens opfattelse, at der ikke på det grundlag, vi har i dag, er fuldt forsvarligt belæg for at kunne hæve aldersgrænsen fra 70 til 75 år for lægelig screening ved kørekortfornyelse – herunder fuldt forsvarligt belæg for at ændre de efterfølgende intervaller for fornyelse.
Elisabeth Geday (RV), 2007-04-19:
Så håber jeg, at det kommer lige så meget bag på statsministeren, at faktum jo også er, at hvis du ligger i en hospitalsseng og er dødssyg af cancer som terminalpatient, kan du også blive ramt af kontanthjælpsloftet, hvis du altså er så uheldig, at du stadig væk er på kontanthjælp.
Peter Hummelgaard (S), 2022-03-04:
Jeg tror, at den korte forklaring er, at vi jo, ligesom vi gør på en lang række spørgsmål, for så vidt angår arbejdsmiljøet, har givet Arbejdsmiljørådet den opgave at bidrage med en faglig indstilling og forhåbentlig også en faglig indstilling, som er partsdiskuteret, og som der er partsenighed om.
Morten Messerschmidt (DF), 2005-04-29:
På den baggrund skal vi udtrykke en principiel støtte til ideologien bag Enhedslistens forslag, men som sagt støtter vi den forhandlingsstrategi, som regeringen har lagt frem, fordi vi nu engang tror på, at det er det rette middel til afvikling af landbrugsstøtteordningerne.
Morten Bødskov (S), 2010-12-15:
Svaret er det ganske enkle, at der er fremlagt en plan, som muliggør, at vi kan løfte de offentlige udgifter, at vi kan sikre, at de store besparelser, som finder sted over for vores pensionister, over for vores børn i daginstitutionerne, over for vores elever i folkeskolen, ikke finder sted.
Jeppe Bruus (S), 2023-04-19:
Men vi arbejder faktisk på det, og et af de seneste initiativer, som min forgænger Karsten Lauritzen satte i gang, er, at vi har en fælles nordisk arbejdsgruppe, hvor vi kigger på, hvordan vi bliver bedre til at hjælpe hinanden med at inddrive den gæld, der kommer fra studerende, der så er rejst tilbage og ikke har betalt den gæld, de har efterladt sig.
Jesper Langballe (DF), 2006-01-31:
Det kommer jeg til at tænke på, når jeg hører hr. Frank Aaen begynde med at sige, at kongedømmet helt skal afskaffes, hvorefter der er 20 gode argumenter for, hvordan det skal ændres i alle mulige retninger; monarken skal have trosfrihed, og jeg ved ikke hvad.
Tove Videbæk (KRF), 2003-05-13:
Er den enkeltes liv kun noget værd, hvis personen kan være til nytte for andre, eller har alle mennesker værdi uanset deres individuelle udrustning? Spørgsmålet er også, om vi som samfund indirekte kan komme til at medvirke til at presse gravide til at få en abort med alle disse fosterdiagnostiske tilbud, især hvis det halter med rådgivning og konkret hjælp til familierne.
Erling Bonnesen (V), 2011-04-28:
Hvis vi nu forestiller os, at Enhedslisten på et eller andet tidspunkt i en passende situation, i givet fald efter et valg med et andet flertal osv., skulle få held til – jeg håber aldrig, det sker – at kunne få staten til at gå ind at foretage de opkøb, der skulle til, hvordan havde Enhedslistens ordfører så forestillet sig man skulle styre den primære produktion i landbruget fra Folketinget af?
Sofia Rossen (IA), 2007-05-31:
Sidst, men ikke mindst har det været meget opløftende at se, hvordan fælleskommissionen angående den nye selvstyreaftale for Grønland har formået at finde vej frem gennem det ene konstruktive kompromis efter det andet, således at der nu er håb om en ny selvstyrelov allerede til næste år – en lov, som alle kan leve med, men som naturligvis skal udvikles videre på vejen mod virkelig selvstændighed for Grønland, for både hernede og i Grønland er der jo tilsyneladende opstået helt nye og uventede politiske alliancer med ganske kort varsel.
Jytte Andersen (S), 2005-11-03:
Faktisk vil en sådan mulighed for skift af a-kasse meget let kunne trække i en helt anden retning end den, vi i de løbende forhandlinger om »Flere i arbejde« sidder og bokser med, nemlig at det ikke skal være muligt at gemme sig i systemerne for hverken tilbud eller konkret formidlet arbejde.
Christian Friis Bach (RV), 2013-11-12:
Det præciseres jo i lovforslagets bemærkninger, at IFU og IØ fortsat skal sikre størst mulig åbenhed i deres virke, herunder spørgsmålet om intern administration, personaleforhold, og til hr. Hans Kristian Skibby vil jeg sige, at vi selvfølgelig besvarer yderligere spørgsmål herom.
Per Clausen (EL), 2011-12-01:
Og jeg er i hvert fald helt sikker på, at finansministeren ovre i Finansministeriet vil kunne få mange glimrende redegørelser fra sine embedsmænd om, hvorfor det i årevis været Finansministeriets ønske at afvikle tjenestemandssystemet ud over for nogle ganske, ganske få områder.
Carsten Bach (LA), 2024-12-13:
Rapporten om fremtidens fiskeri fra Fiskerikommissionen giver os nogle pejlemærker, og som jeg også ved tidligere lejligheder har fremhævet over for ministeren, bør vi følge disse pejlemærker og anbefalinger hurtigst muligt, f.eks. at fiskeriet skal være dokumenteret selektivt, så vi undgår unødig bifangst og mindsker skader på økosystemerne.
Morten Messerschmidt (DF), 2021-01-28:
Hr. Holger K. Nielsen rejste på samrådet den 1. marts 2019 det helt centrale spørgsmål, hvor han siger, citat: Det mærkværdige er bl.a., at man laver en pressemeddelelse den 10. februar, som pludselig tilsyneladende bliver en forvaltningsakt.
Eva Flyvholm (EL), 2016-05-26:
Jeg synes da ikke, at det er betryggende, at Venstres ordfører – når forsvarsministeren faktisk åbent og ærligt og klogt erklærer, at de her fly godt kan blive dyrere, og at man ikke har en plan for, hvordan det skal håndteres – bare siger, at man føler sig tryg ved, at det her holder.
Anders Samuelsen (RV), 1998-11-12:
På vegne af vores ordfører, hr. Morten Helveg Petersen, skal jeg fremsige følgende: Det er ønsket om at skabe klare og mere entydige regler for penge- og realkreditinstitutters fradrag for hensættelser til tab på udlån og garantier, der er baggrunden for dette lovforslag. Den hidtidige praksis hvilede på to anvisninger fra Ligningsrådet, men på grund af usikkerhed om, hvorvidt anvisningerne havde det fornødne hjemmelsgrundlag, ønskes nu en egentlig lovfæstelse.
Sophie Løhde (V), 2009-11-19:
Det udgangspunkt kan man sige netop er foranlediget af de mange mennesker, som jeg selv har kendt, og som har stået i det problem og oplevet, at de tidligere ikke kunne få den fornødne hjælp, fordi det var vigtigere for den tidligere regering at bekæmpe privathospitaler end at sikre, at der var børn og unge, som kom i den nødvendige behandling.
Søren Egge Rasmussen (EL), 2019-12-05:
Men når nu ministeren har været ude og udtale sig med nogle konklusioner oven på dyrevelfærdskontrollen, som handler om mere kontrol, og man ligesom har registreret, at der er et problem – vi har også en udfordring med, at vi skal have nedbragt antibiotikaforbruget ude på den enkelte bedrift – kan ministeren så ikke se, at det kunne være en fordel, at det er mere end bedriftslederen, som sådan set har en faglig viden, når man skal håndtere så mange millioner dyr?
Marlene Harpsøe (DF), 2008-05-14:
Hvis vi så nu skal bevæge os over til noget, som ligger inden for ministerens område, netop ligestilling, så er der jo også en problematik om, at også børn helt ned til 4-års-alderen - det har jeg i hvert fald personligt set - tilhylles med tørklædet og dermed også er eller kan være en marginaliseret gruppe i fremtiden.
Sophie Løhde (V), 2016-02-25:
Jeg er rigtig glad for, at alle sådan grundlæggende og overordnet kan støtte op om lovforslaget, som vi også har brugt lang tid på at diskutere grundigt, inden det er blevet til et lovforslag her i dag, nemlig som led i vores drøftelser om etiske spørgsmål i sundhedsvæsenet.
Christina Egelund (LA), 2018-11-27:
Med det her lovforslag forhøjer vi straffen for lige præcis trusler og chikane mod personer i offentlig tjeneste eller offentligt hverv med en tredjedel, og det handler helt grundlæggende om at sikre respekt om vores autoriteter og om fællesskabets medarbejdere, som står helt ude i frontlinjen.
Christine Antorini (S), 2015-03-11:
Det opfordrer jeg så ikke til at Dansk Folkeparti gør, og jeg vil bare stilfærdigt nævne, at da vi havde debatten under førstebehandlingen om de internationale kommunale grundskoler, havde heller ingen af de øvrige partier i forligskredsen en oplevelse af, at man omgik folkeskoleforliget, af alle mulige gode grunde, for det har vi ikke gjort.
Per Clausen (EL), 2008-06-12:
Der står bl.a., at det ikke er så galt for statens økonomi, at miljøafgiften for el bliver reduceret, for da forbrugernes interesse i at spare på energien bliver reduceret, når afgiften bliver lavere og prisen dermed bliver lavere, vil de bruge mere el, og så vil staten alligevel få nogle penge i kassen.
Rikke Hvilshøj (V), 2000-05-09:
Men situationen er jo den i øjeblikket, at de har nogle vilkår på alle mulige leder og kanter, som gør det meget lidt rentabelt, og der er nogle, som endda har lange traditioner for at bygge privat udlejningsbyggeri, der nu har besluttet, at det vil de ikke længere.
Christine Antorini (S), 2011-12-14:
Jeg skulle så hilse og sige, at det bestemt ikke kun har været i forhold til religiøse parallelsamfund, og hvad det måtte betyde for skolens virke, det har været med udgangspunkt i det, der ligger i folkeskolens formålsparagraf om demokrati osv., men frem for alt, om de lever op til de faglige krav, der skal være i de forskellige fag.
Tove Videbæk (KRF), 2001-01-30:
Men her ophører så enigheden, for samtidig ønsker forslagsstillerne at ophæve kommunernes pligt til at tilbyde modersmålsundervisning, og Kristeligt Folkeparti er af den opfattelse, at forslaget fra V og K netop ikke sikrer en bedre integration, og vi mener derfor, at forslaget faktisk er i direkte strid med forslagsstillernes egne intentioner.
Karsten Lauritzen (V), 2008-12-05:
Men vi har det sådan i Venstre, at man skal se på grundloven som noget af en vis vigtighed, og vi må bare indrømme, at vi meget nødig vil benytte os af grundlovens § 73 og foretage ekspropriation, når der er nogle politikere, som får nogle fikse ideer.
Astrid Krag (S), 2012-12-11:
For at få mere viden om de dødsfald, som jo i hvert eneste tilfælde er en tragedie for misbrugeren, for familien, for hans eller hendes venner og omgangskreds, har vi sammen med Enhedslisten aftalt at afsætte 2 mio. kr. til en undersøgelse, hvor vi kan gå ind og analysere alle aspekter af det enkelte dødsfald.
Jann Sjursen (KRF), 2002-05-30:
Jeg hilser det velkommen, men det er ud fra en nøjsomhedsbetragtning, vil jeg godt understrege, for jeg selv og Kristeligt Folkeparti med flere partier havde altså forventet, at regeringen dog ville stå ved det forlig, der blev indgået i 1993, og som faktisk har ført til, som jeg nævnte i min ordførertale, at bl.a. Venstre og Kristeligt Folkeparti har kunnet sige nej til ting, som andre forligspartier faktisk ville gennemføre, og som havde deres store opmærksomhed.
Ole Birk Olesen (LA), 2013-02-19:
Men jeg vil gerne fastslå, at hvis vi havde 80 mio. kr. eller sad med i nogle forhandlinger om, hvordan 80 mio. kr. skulle bruges, så foretrak vi, at de blev brugt på generelle skattelettelser til gavn for alle danskere, herunder også til gavn for folk i Udkantsdanmark.
Kristian Thulesen Dahl (DF), 2021-06-02:
Jeg tror bare, vi skal sætte os ned og finde ud af, hvordan modellen skal være, for vi har nøjagtig den samme ambition, som fru Karina Lorentzen Dehnhardt spørger til her, i forhold til at vi gerne vil sikre, at det er muligt at få gang i hussalget, også i områder uden for de større byer.
Per Clausen (EL), 2007-02-21:
Der vil jeg bare spørge ministeren, om hun ikke er enig med mig i, at det er af afgørende betydning, f.eks. når den offentlige sektor har udbud af kollektiv trafik og andre ting, at man også der indopererer i de betingelser, man opstiller, at der skal ske en reduktion af CO2-udslippet, altså at vi fastholder vores forpligtelse til som politikere at yde den særlige indsats, vi kan yde, for at borgerne også har en oplevelse af, at de ikke bare kompenserer for vores undladelsessynder.
Johanne Schmidt-Nielsen (EL), 2011-05-10:
Vi har ikke siddet og set på de sager, men har taget imod den indstilling, som er kommet fra Indfødsretskontoret, ligesom en række ansøgere jo bliver afvist i Indfødsretskontoret, uden at vi nogen sinde har noget som helst med dem at gøre.
Per Kaalund (S), 2001-03-22:
Jeg har et spørgsmål til hr. Peter Skaarup, og det er: Hvorfor vil man i Dansk Folkeparti ikke forstå den metode og den arbejdsform, man har i Europarådet, som har meget bred dækning her i Folketinget, f.eks. i forhold til de lande, der faldt i forbindelse med omvæltningerne i Sovjet?
Lars Boje Mathiesen (UFG), 2024-01-23:
Der bliver man nødt til at have forståelse for, at hvis du har undervist seks lektioner i løbet af en dag med 180 forskellige elever, så er du tømt i dit hoved, og så har du brug for at komme hjem og få vendt skråen, og så kan du måske om aftenen sidde og forberede dig til næste dag.
Anne Baastrup (SF), 2003-04-03:
Som jeg også nævnte under de foregående gange, hvor vi har diskuteret det her lovforslag, har vi i SF haft den opfattelse, som vi deler med Gorm Toftegaard Nielsen, der jo som medlem af Jurisdiktionsudvalget har lavet en mindretalsudtalelse, at man i stedet for at lave en egentlig ny bestemmelse, 245 a, og kombinere det med en generel bestemmelse, hvorefter det skal være muligt at straffe for det, der er sket udenlands, skal ændre på nogle andre bestemmelser, så det bliver mere generelt: Hvis man foretager ting udenlands mod sit barn, som er lovligt i det pågældende land, så kan det straffes efter dansk strafferet.
Ane Halsboe-Jørgensen (S), 2023-02-23:
Og derfor skønnes forslaget – med betydelig usikkerhed – at medføre en merudgift for staten i størrelsesordenen 70-90 mio. kr. hvert eneste år, ligesom det også har betydning for hænder på arbejdsmarkedet I den nuværende situation og med øgede udgifter på en lang række ting, herunder vores fælles forsvar og sikkerhed, så er det ikke et forslag, som regeringen kan prioritere i forbindelse med finanslovsforhandlingerne.
Line Barfod (EL), 2006-05-05:
Vi har et Færdselssikkerhedsråd, der overvåger, hvordan det går, og kommer med forslag til, hvad der kan gøres, så hvorfor er Socialdemokraterne imod, at der også er nogle, der har ansvaret for at holde øje med, hvordan det går med bl.a. det nye redskab, vejledningen, på området her?
Lars Barfoed (KF), 2013-06-27:
Nu er det jo sådan, at Socialdemokratiets ordfører selv har bedt om ordet og frivilligt er gået på talerstolen – endda med stærkt provokerende udtalelser om, at der åbenbart er nogle, der ikke vil følge EU-reglerne – og så synes jeg også, det er legitimt og berettiget, at vi er nogle, der tager ordet, og derfor forstår jeg heller ikke, at debatten skal begrænses.
Roger Courage Matthisen (ALT), 2019-03-19:
KVINFO skriver: »Når de nuværende ligestillingsredegørelser i dag betragtes som en administrativ byrde, der ikke tilsvarer relevansen og anvendeligheden af ligestillingsredegørelserne, bør man – frem for at nedbringe kravene for, hvordan myndighederne forpligtes til at arbejde med ligestillingsområdet – overveje, om de medarbejdere, der sidder med arbejdsopgaven har de nødvendige redskaber og kompetencer til effektivt og målrettet at arbejde for at fremme kønsligestilling.
Lars Løkke Rasmussen (V), 2010-11-10:
Det gælder ved afløftning af moms på konferencer, det gælder med lempelse af iværksætterskatten, det gælder om den skattelettelse, der ligger til de familier, der har to gange multimedieskat, det gælder det, at vi rejser kapital i et dynamisk samarbejde med pensionskasserne til små og mellemstore virksomheder.
Lars Aslan Rasmussen (S), 2019-10-31:
Samtidig noterer Folketinget sig, at Europa står over for en række grænseoverskridende udfordringer, der kræver fælles og styrket handling: klimaforandringer, illegal migration og kontrollen med de ydre grænser, social dumping, skatteunddragelse og negativ skattekonkurrence, terror, vækst og beskæftigelse og håndtering af konflikterne i EU's nærområde.
Henrik Sass Larsen (S), 2005-12-14:
Så synes jeg jo generelt, at det er godt at tage et medansvar for landets udvikling og undgå, at vi kommer i nogle meget alvorlige vanskeligheder i årene fremover, eller at vi nu og her skal forfølge en sparestrategi, hvor vi får en meget beskeden mulighed for at øge udviklingen i den offentlige service.
Jørgen Estrup (RV), 1998-02-17:
Jeg vil blot sige, at det, man gør, når man er folketingsmedlem, er, at man lytter til den afvejning, der kommer fra regeringen, i hvert fald når man er et radikalt medlem, og siger, at det er regeringen, der har ansvaret for at lægge udenrigspolitikken, og med det ansvar, som regeringen dermed påtager sig, er den afvejning og den ekspertise, som regeringen råder over, afgørende.
Christine Antorini (S), 2016-11-24:
Der bliver forbedret kvalitet i praktik- og klinikforløb; der kommer styrket vejledning og feedback; der kommer flere digitale uddannelsesmuligheder; sprogområderne bliver styrket; og endelig bliver der også en bedre mulighed for udnyttelse af offentlig forskning via iværksættervirksomheder.
Christian H. Hansen (DF), 1999-11-24:
Hvis man har set nogle af disse slagtninger, om man så har været til stede, eller man blot har set dem på tv, eller hvor man nu har set dem henne, så ser man bl.a., at dyrene bliver bundet, også fikseret, og hvis man ser - og det synes jeg faktisk er det vigtigste - dyrenes øjne, kan man se, at dyret lider.
Karsten Hønge (SF), 2017-10-24:
Man kan ikke sige, at vi skal have et minimum, som kunne få landene til at gå foran; i stedet ligger det implicit i det, hr. Rune Lund siger, at det selvfølgelig må være Danmark, for man kan da ikke forestille sig andre lande end Danmark gå foran, for vi er åbenbart de eneste, der kan regne den ud.
Else Theill Sørensen (KF), 2002-05-27:
: Jeg beklager, at jeg kom til at nævne det som et socialdemokratisk projekt, men jeg vil sige, at det jo var den socialdemokratisk-radikale regering, som havde stillet i udsigt, at der skulle være en vis sum penge til de projekter i det jysk-fynske samarbejde. Og disse penge, som var stillet i udsigt, men ikke sat af, har den nuværende regering altså ikke sat af i samme omfang og ikke på samme specifikke måde.